b'\n_START_ARTICLE_\nSlovensko planinsko dru\xc5\xa1tvo Gorica\n_START_PARAGRAPH_\nSlovensko planinsko dru\xc5\xa1tvo Gorica (kratica SPDG), je planinska organizacija Slovencev na Gori\xc5\xa1kem._NEWLINE_Leta 1911 so v Gorici ustanovili gori\xc5\xa1ko podru\xc5\xbenico slovenskega planinskega dru\xc5\xa1tva. Dru\xc5\xa1tvo je do 1. svetovne vojne delovalo v Gorici in okolici; name\xc5\xa1\xc4\x8dalo je ka\xc5\xbeipote in ozna\xc4\x8devalo planinske poti, pripravljalo zemljevid ter organiziralo dru\xc5\xbeabne prireditve. Po 1. svetovni vojni je najprej delovalo v Ljubljani med gori\xc5\xa1kimi oziroma primorskimi begunci ter nato do leta 1926 v Gorici, ko so fa\xc5\xa1isti\xc4\x8dne oblasti dru\xc5\xa1tvo razpustile. Ljubljansko vejo, katere delo je usklajeval Jakob Bo\xc5\xbei\xc4\x8d, so razpustili 19. januarja 1923. Na obnovitvenem ob\xc4\x8dnem zboru so v Gorici 16. decembra 1945 ustanovili samostojno Slovensko planinsko dru\xc5\xa1tvo Gorica. _NEWLINE_Danes se SPDG ukvarja z izletni\xc5\xa1tvom, varstvom narave, organizira predavanja, zimsko\xc5\xa1portne dejavnosti in rekreacijo. Od leta 1969 je dejaven jamarski odsek, ki ima na Vrhu sv. Mihaela tudi jamarski dom. SPDG je izdalo ve\xc4\x8d publikacij, med drugimi tudi: bro\xc5\xa1uro ob \xc5\xa1estdestletnici dru\xc5\xa1tva (1972), v po\xc4\x8dastitev stoletnice planinstva na Slovenskem delo Vlada Klem\xc5\xa1eta Krajevna, ledinska in vodna imena v \xc5\xa0teverjanu (Gorica, 1993), zbornik Teh na\xc5\xa1ih petdeset let (Gorica, 1997), jamarski odsek pa je 1988 izdal bro\xc5\xa1uro o jamarstvu na Doberdobski planoti.'